Document ID: 31994R1000

ΚΑΝΟΝΙΣΜΟΣ (ΕΚ) αριθ. 1000/94 ΤΗΣ ΕΠΙΤΡΟΠΗΣ της 29ης Απριλίου 1994 για τα μεταβατικά μέτρα που αφορούν τη διαχείριση των βασικών εκτάσεων στα νέα ομόσπονδα κρατίδια της Γερμανίας και για την κατάργηση του κανονισμού (ΕΟΚ) αριθ. 2834/93
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος ενίσχυσης για τους παραγωγούς ορισμένων αροτραίων καλλιεργειών (1), όπως τροποποιήθηκε τελευταία από τον κανονισμό (ΕΚ) αριθ. 232/94 (2), και ιδίως το άρθρο 16,
Εκτιμώντας:
ότι το άρθρο 2 παράγραφος 6 του κανονισμού (ΕΟΚ) αριθ. 1765/92 προβλέπει μείωση της έκτασης η οποία είναι επιλέξιμη για τις αντισταθμιστικές πληρωμές καθώς επίσης και έκτακτο - μη αμειβόμενο - καθεστώς παύσης καλλιέργειας στην περίπτωση που οι αιτήσεις ενίσχυσης που υποβάλλονται από τους παραγωγούς υπερβαίνουν την περιφερειακή βασική έκταση-
ότι η μετάβαση από το σύστημα σχεδιασμένης οικονομίας το οποίο ίσχυσε πριν από την ενοποίηση της Γερμανίας στα εν λόγω γερμανικά κρατίδια, στην οικονομία της ελεύθερης αγοράς, πραγματοποιήθηκε χωρίς να μεσολαβήσει ουσιαστικά κάποια μεταβατική περίοδος- ότι, ως εκ τούτου, η εφαρμογή της μεταρρύθμισης λαμβάνει χώρα σε στιγμή κατά την οποία η δομή της γεωργικής παραγωγής στα νέα ομόσπονδα κρατίδια διέρχεται περίοδο ριζικών μεταλλαγών- ότι η κατάσταση αυτή, καθώς επίσης και οι απώλειες των παραδοσιακών αγορών στις χώρες της ανατολικής Ευρώπης, είχαν οδηγήσει σε σημαντική και απρόβλεπτη μείωση, όταν είχε εκδοθεί ο κανονισμός αριθ. 1765/92, της κτηνοτροφικής παραγωγής καθώς επίσης και σε μείωση των εκτάσεων οι οποίες προηγουμένως χρησιμοποιούνταν για παραγωγή χορτονομής-
ότι η κατάσταση αυτή επιβάλλει την αναζήτηση και την εξεύρεση μιας λύσης για να αποφευχθεί η αποτυχία, εξαιτίας της αυστηρότητας της υφισταμένης νομοθεσίας, της αναδιάρθρωσης του γεωργικού τομέα στα νέα ομόσπονδα κρατίδια, χωρίς όμως να αυξηθεί οριστικά η βασική έκταση, η οποία αποτελεί καθοριστικό στοιχείο της μεταρρύθμισης του τομέα των αροτραίων καλλιεργειών- ότι ένα μεταβατικό μέτρο με το οποίο θεσπίζεται προσωρινή και φθίνουσα αύξηση της βασικής έκτασης, φαίνεται ότι συνιστά το καταλληλότερο μέτρο σ' αυτή την κατάσταση- ότι, εντούτοις, για να διατηρηθεί ο έκτακτος χαρακτήρας αυτής της αύξησης, πρέπει να επιβληθούν, προοδευτικά, κυρώσεις για τις οριστικές υπερβάσεις της βασικής έκτασης με μειωμένο ποσοστό- ότι τα μεταβατικά μέτρα που προβλέπονται στον παρόντα κανονισμό, προβλέπονται με την επιφύλαξη της εφαρμογής του άρθρου 2 παράγραφος 6 του κανονισμού (ΕΟΚ) αριθ. 1765/92-
ότι τα μέτρα που προβλέπονται στον παρόντα κανονισμό πρέπει να εφαρμοσθούν από την πρώτη περίοδο εμπορίας κατά την οποία ισχύει η μεταρρύθμιση- ότι αντικαθιστούν τα μέτρα που έχουν ληφθεί με τον κανονισμό (ΕΟΚ) αριθ. 2834/93 της Επιτροπής της 15ης Οκτωβρίου 1993 για μεταβατικά μέτρα που αφορούν τη διαχείριση των βασικών εκτάσεων στα νέα ομόσπονδα κρατίδια της Γερμανίας (3)- ότι πρέπει, συνεπώς, να ακυρωθεί ο εν λόγω κανονισμός-
ότι η Κοινή Επιτροπή Διαχείρισης για τα Σιτηρά, τις Λιπαρές Ουσίες και τις Αποξηραμένες Ζωοτροφές δεν διατύπωσε γνώμη στην προθεσμία που όρισε πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την εφαρμογή του άρθρου 2 παράγραφος 6 του κανονισμού (ΕΟΚ) αριθ. 1765/92, η βασική έκταση που έχει ορισθεί από τον κανονισμό (ΕΟΚ) αριθ. 845/93 της Επιτροπής (4), αυξάνεται προσωρινά για τα νέα ομόσπονδα κρατίδια της Γερμανίας όπως προβλέπεται στο παράρτημα.
Άρθρο 2
1. Για τις περιόδους εμπορίας 1996/97, 1997/98, 1998/99 και 1999/2000, σε περίπτωση υπέρβασης της βασικής έκτασης που ορίζεται στον κανονισμό (ΕΟΚ) αριθ. 845/93 εκτός των ορίων των εκτάσεων που αναφέρονται στο παράρτημα του παρόντος κανονισμού, η έκταση που είναι επιλέξιμη για τις αντισταθμιστικές πληρωμές μειώνεται, για κάθε παραγωγό, εντός της ίδιας περιόδου εμπορίας, κατ' αναλογία της υπέρβασης, με ποσοστό, για τις εν λόγω περιόδους εμπορίας, αντιστοίχως: 10 %, 20 %, 30 % και 40 %.
2. Η μείωση που προβλέπεται στην παράγραφο 1 προστίθεται στη μείωση η οποία ενδεχομένως εφαρμόζεται ως συνέπεια της υπέρβασης της βασικής έκτασης σύμφωνα με το πρώτο άρθρο.
Άρθρο 3
Ο κανονισμός (ΕΟΚ) αριθ. 2834/93 καταργείται.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την περίοδο εμπορίας 1993/94.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Απριλίου 1994.

Labels: 18
19
5
6